**Ավագ շաբաթ**

Հիսուս Քրիստոսի հրաշափառ [հարությանը](http://ter-hambardzum.net/surb-haruthyan-kam-zatki-taghavar-ton) նախորդող շաբաթը կոչվում է Ավագ (այսինքն` Մեծ) շաբաթ: «**Ավագ**» կամ «**Մեծ**» կոչվելու պատճառն այն է, որ այն մեզ ավանդում է մեր Տեր Հիսուս Քրիստոսի երկրային կյանքի ամենակարևոր շրջանը` վերջին յոթ օրերի ուսուցումները, չարչարանքները, մահը և հարությունը: Այս շաբաթվա յուրաքանչյուր օր ևս կրում է «**ավագ**» անվանումն ու իր այլաբանական խորհուրդն ունի:

 Ավագ շաբաթն սկսվում է [Ծաղկազարդի](http://ter-hambardzum.net/tcaghkazardi-toneh-manukneri-orhnuthyan) կիրակիով` Հիսուս Քրիստոսի Երուսաղեմ մուտքով, որի մասին պատմում են չորս Ավետարանները. «**Եվ բազում ժողովուրդ իրենց զգեստները փռեցին ճանապարհի վրա, իսկ ուրիշներ ծառերից ճյուղեր էին կտրում ու սփռում ճանապարհի վրա: Առաջից և հետևից գնացող ժողովրդի բազմությունը աղաղակում էր և ասում. «Օրհնությո՛ւն Դավթի Որդուն, օրհնյա՛լ է Նա, որ գալիս է Տիրոջ անունով, օրհնությո՛ւն բարձունքներում**» ([Մատթ. ԻԱ 8-9](http://ter-hambardzum.net/matteos-matthew)):

 Ծաղկազարդի օրը Ն.Ս.Օ.Տ.Տ. Գարեգին Բ Կաթողիկոսի բարձր տնօրինությամբ հռչակված է որպես մանուկների օրհնության օր` նկատի ունենալով այն հանգամանքը, որ Տիրոջ` Երուսաղեմի տաճար մտնելու ժամանակ մանուկներն աղաղակում էին` ասելով. «**Օրհնությո՛ւն Դավթի որդուն**» ([Մատթ. ԻԱ 15](http://ter-hambardzum.net/matteos-matthew)):

**ԱՎԱԳ ՇԱԲԱԹՎԱ ՕՐԵՐԸ**

**Ավագ երկուշաբթի-Անպտուղ թզենու չորացում:**

 Նվիրված է աշխարհի` երկնքի ու երկրի [արարչագործությանը](http://ter-hambardzum.net/%D5%A1%D6%80%D5%A1%D6%80%D5%B9%D5%A1%D5%A3%D5%B8%D6%80%D5%AE%D5%B8%D6%82%D5%A9%D5%B5%D5%A1%D5%B6-%D5%B4%D5%A1%D5%BD%D5%AB%D5%B6): Այս օրը մտաբերում ենք այն դեպքը, երբ Հիսուսի անեծքով չորացավ անպտուղ թզենին ([Մատթ. ԻԱ 18-22](http://ter-hambardzum.net/matteos-matthew), [Մարկ. ԺԱ 12-14, 20-25](http://ter-hambardzum.net/markos-mark)), և Երուսաղեմի Տաճարի մաքրագործումը ([Մատթ. ԻԱ 12-17](http://ter-hambardzum.net/matteos-matthew), [Մարկ. ԺԱ 15-19](http://ter-hambardzum.net/markos-mark), [Ղուկ. ԺԹ 45-48](http://ter-hambardzum.net/ghukas-luke), [Հովհ. Բ 13-22](http://ter-hambardzum.net/hovhannes-john)): Բեթանիայից Երուսաղեմ վերադառնալիս Հիսուս քաղց է զգում: Եվ ճանապարհի վրա մի թզենի տեսնելով` մոտենում է նրան և նրա վրա տերևից բացի ոչինչ չգտնելով` թզենուն ասում է. «**Այսուհետև քեզնից հավիտյան պտուղ թող չլինի**»: Նույն պահին թզենին չորանում է: Հիսուս անիծելով տերևներով զարդարված, բայց անպտուղ թզենուն` փարիսեցիներին էր ակնարկում, ովքեր արտաքին բարեպաշտությամբ էին զարդարված, սակայն չունեին այդ բարեպաշտության հոգևոր պտուղը` բարի գործերը և ողորմածությունը:

 Պտուղն այլաբանորեն խորհրդանշում է մարդկային բարի գործերն ու [առաքինությունները](http://ter-hambardzum.net/%D5%AB%D5%B6%D5%B9-%D5%A7-%D5%A1%D5%BC%D5%A1%D6%84%D5%AB%D5%B6%D5%B8%D6%82%D5%A9%D5%B5%D5%B8%D6%82%D5%B6%D5%A8), որոնցից զուրկ մարդը կպատժվի այս թզենու օրինակով: Ինչպես ասում է ս. Հակոբոս առաքյալը` «**Հավատքն առանց գործերի մեռած է**» ([Հակ. Բ 20](http://ter-hambardzum.net/hakobos-james)):

 Երուսաղեմի Տաճարի մաքրագործումը կատարվեց ի խնդիր հավատի մաքրության: Հիսուսը մտավ տաճար և շրջելով աղավնեվաճառների և լումայափոխների սեղանները` դուրս հանեց նրանց, ովքեր տաճարի մեջ առևտուր էին անում: Եվ ասաց. «**Գրված է. «Իմ տունը աղոթքի տուն պիտի կոչվի, իսկ դուք ավազակների որջ եք այն դարձրել**» ([Ես. ԾԶ 7](http://ter-hambardzum.net/esayi-isaiah), [Երեմ. Է 11](http://ter-hambardzum.net/eremia-jeremiah)): Աստծո Տաճարը աղոթքի և պաշտամունքի տուն է, և չի կարելի այն առքուվաճառքի տեղ դարձնել: Իր այս արարքով Տերը մեզ սովորեցնում է սրբությունների հանդեպ պատշաճ վերաբերմունք ցուցաբերել:

**Ավագ երեքշաբթի — Տասը կույսերի առակը:**

 Ավագ երեքշաբթին մի ներքին ընդհանրությամբ կապված է նախորդ օրվա հետ. ակնարկում է, որ մեր առաքինի գործերի պտուղներով հոգեպես պետք է պատրաստ լինենք Քրիստոսի երկրորդ [գալստյանը](http://ter-hambardzum.net/galstyan-kiraki-metc-pahkhi-vecerord-kiraki), այլապես կչորանանք թզենու պես և երկնքի արքայությունից դուրս կմնանք հինգ հիմար կույսերի նման

 Ավագ երեքշաբթի, երեկոյան [ժամերգության](http://ter-hambardzum.net/%D5%AB%D5%9E%D5%B6%D5%B9-%D5%A7-%D5%AA%D5%A1%D5%B4%D5%A5%D6%80%D5%A3%D5%B8%D6%82%D5%A9%D5%B5%D5%B8%D6%82%D5%B6%D5%A8) ընթացքում, եկեղեցու ատյան են դուրս գալիս տասը մանուկներ` խորհրդանշելով տասը կույսերին և իրենց ձեռքին պահելով մոմեր` հինգը վառվող, իսկ հինգը` հանգած: «**Մանուկների ձեռքը վառվող մոմ են տալիս, որը խորհրդանշում է հավատքի լույսը, Աստծու պատուիրաններն աչքի առաջ ունենալը և գործելը` ըստ այս խոսքի. «Քո խոսքերը ճրագ են իմ ոտքերի համար**» ([Սաղմ. ՃԺԸ 105](http://ter-hambardzum.net/saghmosner-psalms)) (ս. Գրիգոր Տաթևացի, Քարոզգիրք Ձմեռան, էջ 61):

 Օրվա ավետարանական պատգամն է. «**Արթո՜ւն կացեք, որովհետև չգիտեք Տիրոջ գալստյան և ձեր բարի կամ չար գործերի քննության ո՜չ օրը և ո՜չ էլ ժամը**»:

**Ավագ չորեքշաբթի — Օծում և մատնություն:**

 Այսօր հիշատակում ենք այն մեղավոր կնոջը, ով թանկագին յուղով օծեց Քրիստոսի գլուխը, որ խորհրդանշում էր Նրա մոտալուտ մահը: [Առաքյալները](http://ter-hambardzum.net/arakhyalneri-masin) մեղադրեցին այդ կնոջը` յուղը վատնելու համար. «**Կարելի էր մեծ գնով վաճառել այդ և տալ աղքատներին**»: Հիսուս նրանց ասաց. «**Ինչո՞ւ եք նեղություն տալիս այդ կնոջը. նա իմ հանդեպ մի բարի գործ կատարեց. աղքատներին ամեն ժամ ձեզ հետ ունեք, բայց ինձ միշտ ձեզ հետ չեք ունենա: Իմ մարմնի վրա այդ յուղը թափելով` նա իմ թաղվելը կանխանշեց: Բայց ճշմարիտ եմ ասում ձեզ, որ ամբողջ աշխարհում, ուր էլ այս Ավետարանը քարոզվի, պիտի պատմվի դրա հիշատակին, նաև ինչ որ դա արեց**» ([Մատթ. ԻԶ 6-13](http://ter-hambardzum.net/matteos-matthew), [Մարկ. 3-9](http://ter-hambardzum.net/markos-mark), [Հովհ. ԺԲ 1-11](http://ter-hambardzum.net/hovhannes-john)): Օծման այդ դեպքին հաջորդեց Հուդայի` Հիսուսին մատնելու վճիռը. «**Այն ժամանակ Տասներկուսից մէկը` Յուդա Իսկարիովտացի կոչվածը, գնաց քահանայապետների մոտ ու ասաց. «Ի՞նչ կկամենայիք ինձ տալ, որ ես նրան ձեզ մատնեմ»: Եվ նրանք երեսուն արծաթ դրամ խոստացան նրան**» ([Մատթ. ԻԶ 14-15](http://ter-hambardzum.net/matteos-matthew)):

**Ավագ հինգշաբթի-Վերջին ընթրիք` Ս. Հաղորդության խորհրդի հաստատում, Ոտնլվա:**

 Առտվոտյան մատուցվում է [Ս. Պատարագ](http://ter-hambardzum.net/%D5%BD-%D5%BA%D5%A1%D5%BF%D5%A1%D6%80%D5%A1%D5%A3%D5%AB-%D5%AD%D5%B8%D6%80%D5%B0%D5%B8%D6%82%D6%80%D5%A4%D5%A8)` ի հիշատակ Վերջին ընթրիքի ժամանակ Հաղորդության խորհրդի հաստատման, երբ Հիսուս Քրիստոս վերնատանը վերցրեց հացը. օրհնեց, կտրեց և տվեց տասներոկւ աշակերտներին ու ասաց. «**Առե՜ք, կերե՜ք, այս է Իմ մարմինը**»: Ապա բաժակը վերցնելով` գոհություն հայտնեց, տվեց նրանց ու ասաց. «**Խմեցե՜ք դրանից բոլորդ, որովհետև այդ է Նոր ուխտի Իմ արյունը, որ թափվում է շատերի համար**» ([Մատթ. ԻԶ 17-30](http://ter-hambardzum.net/matteos-matthew), [Մարկ. ԺԴ 12-26](http://ter-hambardzum.net/markos-mark), [Ղուկ. ԻԲ 7-14, 21-23](http://ter-hambardzum.net/ghukas-luke), [Հովհ. ԺԳ 21-30](http://ter-hambardzum.net/hovhannes-john)): Պատարագը իմաստավորվում է մարդկանց [փրկության համար](http://ter-hambardzum.net/%d5%be%d5%a5%d6%80%d5%bb%d5%ab%d5%b6-%d5%a4%d5%a1%d5%bf%d5%a1%d5%bd%d5%bf%d5%a1%d5%b6%d5%ab-%d6%87-%d5%b4%d5%a5%d6%80-%d6%83%d6%80%d5%af%d5%b8%d6%82%d5%a9%d5%b5%d5%a1%d5%b6-%d5%b4%d5%a1%d5%bd%d5%ab) Քրիստոսի զոհաբերությամբ` [խաչվելով](http://ter-hambardzum.net/xacheluthyan-masin), Իր արյունը հեղելով և [Հաղորդության խորհրդի](http://ter-hambardzum.net/%D5%AB%D5%9E%D5%B6%D5%B9-%D5%A7-%D5%B6%D5%B7%D5%A1%D5%B6%D5%A1%D5%AF%D5%B8%D6%82%D5%B4-%D5%B0%D5%A1%D5%B2%D5%B8%D6%80%D5%A4%D5%B8%D6%82%D5%A9%D5%B5%D5%B8%D6%82%D5%B6-%D5%B0%D5%A1%D6%80%D6%81-%D6%87) հաստատումով, որը [Սուրբ Սեղանի](http://ter-hambardzum.net/%D5%AD%D5%B8%D6%80%D5%A1%D5%B6%D5%AB-%D5%BF%D5%A5%D5%BD%D5%A1%D5%AF%D5%B6%D5%A5%D6%80%D5%A8-%D6%87-%D5%B6%D5%B7%D5%A1%D5%B6%D5%A1%D5%AF%D5%B8%D6%82%D5%A9%D5%B5%D5%B8%D6%82%D5%B6%D5%A8) վրա օրհնված և պատարագված հացն ու գինին են: Դրանք Հիսուս Քրիստոսի Մարմինն ու Արյունն են և հոգևոր սնունդ` հավատացյալների համար. «**Ով ուտում է իմ Մարմինը և ըմպում Իմ Արյունը, հավիտենական կյանք ունի**» ([Հովհ. Զ 55](http://ter-hambardzum.net/hovhannes-john)):

**Ոտնլվա**

  Ավագ հինգշաբթի երեկոյան կատարվում է Ոտնլվայի արարողությունը: Վերջին ընթրիքից հետո Հիսուս ջուրը լցրեց կոնքի մեջ, ծունկի եկավ Իր աշակերտների առջև ու ծառայաբար լվաց նրանց ոտքերը` սրբելով մեջքին կապված սրբիչով ([Հովհ. ԺԳ 5](http://ter-hambardzum.net/hovhannes-john))` հեզության ու խոնարհության օրինակ ծառայելով: «**Եթե Ես` Տերս և Վարդապետս, լվացի ձեր ոտքերը, դուք էլ պարտավոր եք միմյանց ոտքերը լվանալ, որովհետև մի օրինակ տվի ձեզ, որ ինչպես Ես ձեզ արեցի, դուք էլ նույն ձևով անեք**» ([Հովհ. ԺԳ 1-20](http://ter-hambardzum.net/hovhannes-john)):

 Ոտնլվայի հիասքանչ արարողության ծիսակարգի ու աղոթքների հեղինակ է համարվում Ընդհանրական Եկեղեցու տիեզերալույս վարդապետներից սուրբ **Եփրեմ Խուրի Ասորին (306-373)**: Ամենայն Հայոց Կաթողիկոս **Գրիգոր Բ Վկայասերը (1066-1105)** ԺԱ դարում այդ կարգը թարգմանել է հայերեն և ներմուծել [Հայ Առաքելական Եկեղեցո](http://ter-hambardzum.net/%D5%A1%D5%BC%D5%A1%D6%84%D5%A5%D5%AC%D5%A1%D5%AF%D5%A1%D5%B6%D5%B8%D6%82%D5%A9%D5%B5%D5%A1%D5%B6-%D6%87-%D5%B0%D5%A1%D5%B5-%D5%A5%D5%AF%D5%A5%D5%B2%D5%A5%D6%81%D5%B8%D6%82-%D5%A1%D5%BC%D5%A1%D6%84)ւ [ծիսակարգ](http://ter-hambardzum.net/%D5%AB%D5%B6%D5%B9-%D5%A7-%D5%AE%D5%A5%D5%BD%D5%A8): Հետագայում կարգը հարստացել է նաև զուտ հայկական շարականներով ու աղոթքներով, որոնցից են «[Սիրտ իմ սասանի](http://ter-hambardzum.net/%D5%A1%D5%B6%D5%B6%D5%A1-%D5%B4%D5%A1%D5%B5%D5%AB%D5%AC%D5%B5%D5%A1%D5%B6-%D5%BD%D5%AB%D6%80%D5%BF-%D5%AB%D5%B4-%D5%BD%D5%A1%D5%BD%D5%A1%D5%B6%D5%AB-mp3)» և «[Ուր ես, մայր իմ](http://ter-hambardzum.net/%D5%AC%D5%B8%D6%82%D5%BD%D5%AB%D5%B6%D5%A5-%D5%A6%D5%A1%D6%84%D5%A1%D6%80%D5%B5%D5%A1%D5%B6-%D5%B8%D6%82%D6%80%D5%9E-%D5%A5%D5%BD-%D5%B4%D5%A1%D5%B5%D6%80-%D5%AB%D5%B4-mp3)» գեղեցկահյուս մեղեդիներն ու Հովհաննես Պլուզ վարդապետի «[Սիրո մասին](http://ter-hambardzum.net/hovhannes-pluz-char-siro-masin)» խորիմաստ խրատը:

[Եպիսկոպոսը](http://ter-hambardzum.net/%D5%B8%D5%BE-%D5%A7-%D5%A5%D5%BA%D5%AB%D5%BD%D5%AF%D5%B8%D5%BA%D5%B8%D5%BD%D5%A8) կամ եկեղեցու քահանան տասներկու մանուկների կամ եկեղեցու սպասավորների հետ բարձրանում է խորան: Հոգևորականը խաչով ու Ավետարանով և «**Թող օրհնվեն և սրբագործվեն այս յուղն ու ջուրը**» խոսքերով օրհնում է խորանում դրված ջուրը և յուղը: «**Պահպանիչ**» աղոթքից հետո հոգևորականը վերցնում է սրբիչը, ծունկի գալիս և լվանում տասներկուսի ոտքերը և յուղով օծում: Արարողության վերջում կարդացվում է Ավետարան, ուր հիշատակվում է Քրիստոսի ձեռքով կատարված ոտնլվան: Հիսուս աշակերտների ոտքերը միայն ջրով լվաց, իսկ Ոտնլվայի արարողության ընթացքում յուղի օգտագործումը խորհրդանշում է Հիսուսի ոտքերին պոռնիկ կնոջ թափած անուշահոտ յուղը ([Հովհ. ԻԲ 3](http://ter-hambardzum.net/hovhannes-john)):

 Արարողությունից հետո հավատացյալներին բաժանվում է օրհնված յուղ, որը հավատացյալները գործածում են հիմնականում հիվանդությունների դեպքում կամ խառնում տանն ունեցած յուղին:

 Ավագ հինգշաբթի երեկոյան կատարվում է մի արարողություն, որը «**Խավարում**» է կոչվում: Սա արդեն վերաբերում է Ավագ ուրբաթի խորհրդին, սակայն Ավագ հինգշաբթի երեկոյան մութն ընկնելուց հետո է կատարվում:

**Ավագ Ուրբաթ — Տիրոջ խաչելությունը և թաղումը:**

 Ավագ ուրբաթ օրվա խորհուրդը ծանրացած է [խաչելության](http://ter-hambardzum.net/archives/3258) պատմության վրա: Ինչպես արդեն ասվել է, Ավագ Հինգշաբթի երեկոյան կատարվում է «**Խավարման**» արարողությունը:

**Խավարում**

 Խաչելությունից առաջ Տիրոջ գլխին փշե պսակ դրեցին, ծաղրեցին, անարգեցին, ապա խաչեցին, ծարավը հագեցնելու համար ջրի փոխարեն լեղի տվեցին և մեռնելուց հետո էլ տեգով խոցեցին: Քրիստոս այս բոլոր չարչարանքները հանձն առավ և խաչափայտի վրա հոգին ավանդեց` [մարդկության փրկության](http://ter-hambardzum.net/%D5%BE%D5%A5%D6%80%D5%BB%D5%AB%D5%B6-%D5%A4%D5%A1%D5%BF%D5%A1%D5%BD%D5%BF%D5%A1%D5%B6%D5%AB-%D6%87-%D5%B4%D5%A5%D6%80-%D6%83%D6%80%D5%AF%D5%B8%D6%82%D5%A9%D5%B5%D5%A1%D5%B6-%D5%B4%D5%A1%D5%BD%D5%AB) և մեղքերի քավության համար:

 Արարողությունն սկսվում է այսպես. խորանի վրա վառվում են տասներկու հավասարաչափ մոմեր և մեկ հատ մեծ` նրանց միջև: «**Խավարման**» ընթացքում ավետարաններից կարդացվում են յոթ հատվածներ, որոնք բովանդակում են Հիսուսի` Գեթսեմանիի պարտեզում աղոթելը, Հուդայի մատնելը, Հիսուսի` ամբոխի ձեռքը հանձնվելը, Աննայի և Կայիափայի առաջ տարվելը, ապտակվելը, անարգվելը և Պետրոսի երեք անգամ ուրանալն ու զղջալը: Ավետարանական ընթերցումներն ընդմիջվում են սաղմոսների ընթերցանությամբ և սուրբ Ներսես Շնորհալու հեղինակած շարականներով: Ամեն ավետարանական ընթերցումից հետո հանգցնում են տասներկու մոմերից երկուսը` յուրաքանչյուր կողմից մեկական, վերջում մնում է միայն մեջտեղի մեծ մոմը: Եվս մի շարականից հետո հանգցնում են եկեղեցու բոլոր լույսերը, և երգվում է «Փառք ի բարձունս»-ը, որն առաջին անգամ ասել են հովիվները. «**Փա՛ռք Աստծուն` բարձունքներում, երկրի վրա` խաղաղությո՛ւն, և հաճությո՛ւն` մարդկանց մեջ**» ([Ղուկ. Բ 14](http://ter-hambardzum.net/ghukas-luke)): Այս երգի վերջին խոսքերից «**Ծագեա**»-ի ժամանակ դարձյալ վառում են լույսերը: Մոմերը հանգցնելը խորհրդանշում է աշակերտների թողնելը և փախչելը, իսկ մեջտեղի մոմը խորհրդանշում է Քրիստոսին, Ով մնացել էր միայնակ:

**Ավագ Շաբաթ — Դժոխքի ավերում, Ճրագալույցի պատարագ:**

 Ավագ շաբաթ օրը նվիրված է Հիսոսի թաղմանը ([Մատթ. ԻԷ 57-61](http://ter-hambardzum.net/matteos-matthew), [Մարկ. ԺԵ 42-47](http://ter-hambardzum.net/markos-mark), [Ղուկ. ԻԳ 50-56](http://ter-hambardzum.net/ghukas-luke), [Հովհ. ԺԹ 38-42](http://ter-hambardzum.net/hovhannes-john)) և գերեզմանի կնքմանը ([Մատթ. ԻԷ 62-66](http://ter-hambardzum.net/matteos-matthew)): Քրիստոս Հովսեփ Արեմաթացու ձեռքով իջեցվում է խաչափայտից ([Մատթ. ԻԷ 57-60](http://ter-hambardzum.net/matteos-matthew)), փաթաթվում պատանքով ու դրվում վիմափոր գերեզմանի մեջ: Վերջինիս մուտքը փակում են մի մեծ քարով: Եվ քանի որ ըստ հրեական օրենքի հանգստի ժամանակ էր, աշակերտները հեռանում են գերեզմանից այն հույսով, որ հաջորդ օրը կվերադառնան, կխնկարկեն և կօծեն Հիսուսի մարմինը. «**Եվ օրը ուրբաթ էր, ու լուսանում էր շաբաթը**» ([Ղուկ. ԻԴ 54](http://ter-hambardzum.net/ghukas-luke)): Հիսուս երրորդ օրը հարություն է առնում, ինչպես որ Ինքն էր մարգարեացել իր մասին. ([Մատթ. Ի 19](http://ter-hambardzum.net/matteos-matthew)): Քրիստոս գերեզման դրվելով` իջնում է [դժոխք](http://ter-hambardzum.net/%D5%A4%D5%AA%D5%B8%D5%AD%D6%84-%D5%AF%D5%A1%D5%B4-%D5%A3%D5%A5%D5%B0%D5%A5%D5%B6) և ավերում այն` փրկություն շնորհելով արդարների հոգիներին, ինչպես ուսուցանում է մեզ Եկեղեցու վարդապետությունը, այսինքն` ուսմունքը:  
Շաբաթ երեկոյան կատարվում է [Ճրագալույցի պատարագ](http://ter-hambardzum.net/tchragaluyci-masin): Ճրագալույց նշանակում է ճրագը վառել: Հնում ամեն կիրակի երեկոյան ձեթ էին լցնում կանթեղների մեջ և վառում: Հետագայում, սակայն, ճրագալույց սկսեցին անվանել երեկոյան պատարագը, որը մեր եկեղեցում կատարվում է բացառապես Ծննդյան և Հարության տոներին նախորդող օրվա երեկոյան: [Զատկի` Ս. Հարության](http://ter-hambardzum.net/surb-haruthyan-kam-zatki-taghavar-ton) տոնի ճրագալույցի պատարագի ժամանակ, երբ տրվում է Քրիստոսի հարության ավետիսը, այս ավետիսով ավարտվում է [Մեծ պահքը](http://ter-hambardzum.net/metc-pahkhi-xorhurdeh):

**Զատիկ — Մեր Տեր Հիսուս Քրիստոսի Հարության տոնը:**

 Ավագ շաբաթվա երեկոյան մատուցված [ճրագալույցի](http://ter-hambardzum.net/tchragaluyci-masin) պատարագով սկսվում է Հարության տոնը, իսկ կիրակի օրը Զատկական պատարագով այն վերածվում է համընդհանուր տոնախմբության: Հիսուսն Իր մահով հաղթեց մահվանը մեզ` մարդ արարածներիս փրկության համար: Երբ Զատկական պատարագին լսում ենք «**Քրիստոս յարեաւ ի մեռելոց**» ավետիսը, մենք էլ մեր ձայնը բարձրացնենք, ականատեսները լինենք Քրիստոսի հարության` պատասխանելով.  
«**Օրհնեալ է Յարութիւնն Քրիստոսի**»: